
คู่มืออภิปราย “รากฐานพระคัมภีร์” วิชาย่อย 6: 
แผ่นดินของพระเจ้าในพระคัมภีร์ใหม่ (พันธสัญญาใหม่)
คำถามเพื่อการอภิปราย 

1. สิ่งที่สำคัญที่สุดที่ท่านได้เรียนรู้ในบทเรียนนี้คืออะไร?  หรือมีสิ่งหนึ่งสิ่งใดหรือไม่ในบทเรียนนี้ที่ท่านยังไม่ค่อยเข้าใจ?


1. นัยยะสำคัญต่าง ๆ ของข่าวประเสริฐเรื่องแผ่นดินของพระเจ้าส่งผลอย่างไรต่อการดำเนินชีวิตของท่านในสถานการณ์ปัจจุบัน?


1. พระเจ้าทรงมีสิทธิอำนาจอันไม่มีวันสั่นคลอนเหนือสิ่งทรงสร้างทั้งปวง  เราจะตอบสนองต่อความจริงข้อนี้อย่างไรท่ามกลางสถานการณ์อันยากลำบาก เช่น เมื่อเกิดภัยพิบัติทางธรรมชาติ ความเจ็บป่วย ความยากจน การถูกข่มเหง สงคราม และความไม่ยุติธรรม?


1. ความล้มเหลวส่วนตัวได้ทำให้ท่านเห็นความสำคัญของราชกิจของพระคริสต์อย่างลึกซึ้งยิ่งขึ้นอย่างไร? 


1. ขณะที่เราเฝ้ารอชัยชนะในบั้นปลายของพระเจ้าและความพ่ายแพ้ของศัตรูของพระองค์ ท่านยังคงรักษาความหวังและความสัตย์ซื่อต่อพระเจ้าอย่างไร?


1. ท่านสามารถหนุนใจคนอื่นอย่างไร ให้คงไว้ซึ่งความหวังในชัยชนะในบั้นปลายเหนือศัตรูของพระเจ้า ซึ่งจะมาถึงเมื่อพระคริสต์เสด็จกลับมา?


1. จงเขียนรายการอุปสรรค การต่อสู้ และ/หรือ พันธนาการที่พระเจ้าได้ช่วยเหลือท่านให้หลุดพ้น  การที่พระเจ้าปลดปล่อยท่านนั้นได้เปลี่ยนแปลงแนวทางที่ท่านรับใช้ต่อผู้อื่นหรือไม่?  จงอธิบายคำตอบของท่าน


1. มุมมองในพระคัมภีร์ที่ว่า “เสร็จแล้วแต่ยังไม่แล้วเสร็จ” ช่วยท่านให้ดำเนินชีวิตคริสเตียนที่สัตย์ซื่อในโลกที่ล้มลงนี้ได้อย่างไร?


1. ความแตกต่างระหว่างศัตรูฝ่ายจิตวิญญาณกับศัตรูที่เป็นมนุษย์ ช่วยท่านให้ปลูกฝังการรับใช้ของคริสตจักรและปลูกฝังการรับใช้ของท่านเองหรือไม่ และอย่างไร?


1. เมื่อเราคาดหมายถึงการปลดปล่อยในบั้นปลายจากบรรดาศัตรูของพระเจ้า ความคาดหมายของท่านเกี่ยวกับวันแห่งการปลดปล่อยนี้เป็นแรงจูงใจแก่ท่านอย่างไรที่จะพากเพียรต่อไป?

ข้อความสำคัญเพื่อการทบทวน: 
“ผู้ยึดมั่นในพระคัมภีร์มากมายในปัจจุบันนึกถึง ‘ข่าวดี’ หรือ ‘ข่าวประเสริฐ’ ในฐานะที่เป็นคำอธิบายขั้นตอนต่าง ๆ ที่แต่ละบุคคลต้องทำตาม เพื่อพบกับความรอดในพระคริสต์  แต่นี่ไม่ใช่สิ่งที่อยู่ในความคิดของพระเยซู  จริงอยู่ที่เราควรที่จะพร้อมเสมอที่จะแบ่งปันว่าจะกลายมาเป็นผู้ติดตามพระคริสต์ได้อย่างไร แต่ข่าวประเสริฐในพระคัมภีร์เกี่ยวข้องกับบางสิ่งที่สำคัญกว่ามาก  แทนที่จะกล่าวถึงความรอดของบุคคลใดบุคคลหนึ่ง หรือกลุ่มคนใดกลุ่มคนหนึ่ง แท้ที่จริงข่าวประเสริฐก็คือข่าวดีเรื่องชัยชนะเพื่อแผ่นดินของพระเจ้า” (หน้า 2 ของบทบรรยาย)
กรณีศึกษา: 
หลายปีมาแล้ว มีกษัตริย์ผู้ทรงธรรมพระองค์หนึ่งที่ครองราชย์เหนือราชอาณาจักรซึ่งแม้กระทั่งคนยากจนก็ได้รับการดูแลเอาใจใส่  พสกนิกรของราชอาณาจักรที่ดีงามนี้ล้วนแต่มีความสุข  มีกษัตริย์อีกพระองค์หนึ่งซึ่งเป็นกษัตริย์ผู้ชั่วร้าย ครองราชย์เหนือราชอาณาจักรซึ่งประชาชนถูกกดขี่ข่มเหงและเอารัดเอาเปรียบ  กษัตริย์ผู้ชั่วร้ายนี้พยายามพิชิตราชอาณาจักรที่ดีงาม เพื่อที่เขาจะเป็นกษัตริย์เหนือคนทั้งปวง  วันหนึ่ง กษัตริย์ผู้ทรงธรรมและกองทัพของพระองค์เอาชนะกองกำลังที่ชั่วร้ายได้  แม้จะมีคนบางกลุ่มจากกองทัพที่ชั่วร้ายพยายามที่จะยึดราชอาณาจักรกลับคืนมา แต่มันก็ชัดเจนว่าพวกเขาหมดหวัง  กษัตริย์ผู้ทรงธรรมได้ยื่นเงื่อนไขการยอมจำนนให้แก่ผู้ใดก็ตามที่ต้องการเข้ามาร่วมกับราชอาณาจักรอันดีงามของพระองค์  ส่วนคนอื่นทั้งสิ้นจะถูกขับออกไป  บางคนก็ยอมรับเงื่อนไขของพระองค์และเข้าร่วมกับราชอาณาจักรอันดีงามนั้น
คำถามเพื่อการสะท้อนคิด
1. จงอภิปรายความแตกต่างระหว่างชัยชนะเหนือราชอาณาจักรชั่วร้ายกับการที่ประชาชนจากอาณาจักรชั่วร้ายเข้าไปสู่อาณาจักรที่ดีงาม  ข่าวประเสริฐนั้นมีนัยยะสำคัญสำหรับปัจเจกบุคคล แต่ก็มีนัยสำคัญสำหรับคนทั้งโลกด้วย
2. จงสะท้อนคิดกับกลุ่มที่เรียนพร้อมกับท่านในประเด็นต่อไปนี้  ส่วนหนึ่งของข่าวประเสริฐกล่าวว่า วันหนึ่งโลกนี้จะถูกสร้างขึ้นใหม่  ซาตานจะไม่สามารถควบคุมโลกนี้ได้อีก  ใช่เลย โลกนี้จะถูกทำลายด้วยไฟ แต่จะมีแผ่นดินโลกใหม่เกิดขึ้นมาแทนตามที่กล่าวถึงในอิสยาห์ 65 และวิวรณ์ 21
3. อีกส่วนหนึ่งของข่าวประเสริฐกล่าวว่า ประชากรของพระเจ้าจะมีร่างกายใหม่อันมีสง่าราศียิ่งขึ้น และจะปรากฏว่ามีความสามารถยิ่งใหญ่ขึ้น เกินกว่าที่ร่างกายในปัจจุบันสามารถกระทำได้ (2 โครินธ์ 15)
4. คนในวัฒนธรรมของท่านคิดอย่างไรเกี่ยวกับความหมายของ “ข่าวประเสริฐ”?
5. คนในคริสตจักรของท่านคิดอย่างไรเกี่ยวกับความหมายของ “ข่าวประเสริฐ”?
6. ท่านเองได้คิดอย่างไรเกี่ยวกับความหมายของ “ข่าวประเสริฐ”?
7. บทเรียนนี้ได้ปรับความเข้าใจของท่านเรื่อง “ข่าวประเสริฐ” หรือไม่?  จงอธิบายและอภิปรายกับกลุ่มที่เรียนพร้อมกับท่าน
งานภาคปฏิบัติ
จงพูดถึงข่าวประเสริฐกับผู้เชื่อ โดยครอบคลุมขอบข่ายที่น่าตื่นเต้นและกว้างขวางของเนื้อหาเรื่องข่าวประเสริฐด้วย และสังเกตปฏิกิริยาของพวกเขา
จงกระทำสิ่งเดียวกันนี้กับผู้ไม่เชื่อ และสังเกตปฏิกิริยาของพวกเขา  จงปรับปรุงแก้ไขการนำเสนอของท่านเพื่อทำให้มีประสิทธิผลมากขึ้น


